Επίσκεψη Νετανιάχου στις ΗΠΑ τον Μάρτιο για το ετήσιο συνέδριο ισραηλινο-αμερικανικής οργάνωσης
ενδεχομένως να έχει συνάντηση με τον Πρόεδρο Ομπάμα αναφέρουν ισραηλινοί αξιωματούχοι
Το Ισραήλ ανακοίνωσε ότι ο Πρωθυπουργός της χώρας, Βενιαμίν Νετανιάχου, θα μεταβεί στις ΗΠΑ τον ερχόμενο μήνα. Η επίσκεψη πραγματοποιείται σε μια χρονική περίοδο αυξημένων ανησυχιών από πλευράς αμερικανών αξιωματούχων σχετικά με την πιθανότητα στρατιωτικής επίθεσης του Ισραήλ στις πυρηνικές εγκαταστάσεις του Ιράν. Από το γραφείου του ισραηλινού Πρωθυπουργού ανακοινώθηκε την Κυριακή ότι ο κ. Νετανιάχου θα μεταβεί στην Ουάσιγκτον για να μιλήσει στο ετήσιο συνέδριο του AIPAC, της μεγαλύτερης ισραηλινο-αμερικανικής οργάνωσης, που θα ξεκινήσει στις 4 Μαρτίου. Ισραηλινοί αξιωματούχοι είπαν σε δυτικά μέσα ενημέρωσης ότι είναι πιθανό ο κ. Νετανιάχου να συναντηθεί με τον Πρόεδρο Ομπάμα κατά την διάρκεια του ταξιδιού. Μέχρι στιγμής δεν υπάρχει σχετική ενημέρωση από τον Λευκό Οίκο. Οι δύο ηγέτες τελευταία φορά συναντήθηκαν στο περιθώριο της Γενικής Συνέλευσης των ΗΕ τον Σεπτέμβριο. Από τότε, αμερικανοί αξιωματούχοι έχουν ζητήσει από το Ισραήλ να δώσει περισσότερο χρόνο στις κυρώσεις που έχουν επιβληθεί από τις ΗΠΑ και την ΕΕ για να αποτραπεί η ανάπτυξη πυρηνικού όπλου από το Ιράν. Η Τεχεράνη επιμένει ότι οι πυρηνικές της δραστηριότητες είναι για ειρηνικούς σκοπούς. Το Ισραήλ βλέπει ένα πυρηνικά εξοπλισμένο Ιράν ως απειλή για την ύπαρξη του, εξαιτίας των συχνών δηλώσεων ιρανών αξιωματούχων για καταστροφή του εβραϊκού κράτους. Ο ανώτατος ηγέτης του Ιράν, Αγιατολλάχ Αλί Χαμενεΐ, ανέφερε την περασμένη εβδομάδα ότι το Ισραήλ είναι ένα «καρκίνωμα που πρέπει να αφαιρεθεί». Ο Βενιαμίν Νετανιάχου δήλωσε στο υπουργικό του συμβούλιο την Κυριακή ότι η μόνη εγγύηση για την επιβίωση του Ισραήλ μετά από τέτοιες δηλώσεις είναι να συνεχίσει να αναπτύσσει την στρατιωτική και οικονομική του δύναμη. Τις τελευταίες εβδομάδες, οι ηγέτες του Ισραήλ έχουν τονίσει ότι το πυρηνικό πρόγραμμα του Ιράν μπορεί σύντομα να αναβαθμιστεί σε επίπεδο που θα το καθιστά απρόσβλητο σε ενδεχόμενη επίθεση. Έχουν προειδοποιήσει ότι το Ισραήλ ενδεχομένως να επιτεθεί εάν οι διεθνείς κυρώσεις αποτύχουν να σταματήσουν την πρόοδο του προγράμματος. Η κυβέρνηση Ομπάμα έχει δηλώσει ότι το Ιράν δεν φαίνεται να έχει πάρει απόφαση για κατασκευή πυρηνικών όπλων, αλλά αμερικανοί αξιωματούχοι έχουν αρνηθεί και να απορρίψουν την πιθανότητα στρατιωτικής επέμβασης σαν απάντηση σε ενδεχόμενη ανάπτυξη πυρηνικού όπλου.